## El telèfon d’Emergències 1·1·2 Comunitat Valenciana reforça el seu personal més d’un 30 % en la nit dels Reis Mags

*** La sala d’atenció de telefonades comptarà, el dia 5, amb un total de 63 persones treballant, amb un major increment en el torn de nit
* La secretària autonòmica d’Emergències i Interior demana prudència davant de l’episodi de pluja i neu, i que se seguisquen les mesures de seguretat en les tradicionals cavalcades**

El telèfon d’Emergències 1·1·2 Comunitat Valenciana reforçarà el seu personal més d’un 30 % en la nit de la festivitat dels Reis Mags, que enguany coincidix amb un episodi de pluges, neu i temperatures baixes. Este increment de personal es portarà a cap amb la finalitat d’atendre les incidències relacionades amb esta celebració i donar resposta a qualsevol eventualitat que ocasione el citat temporal.

La sala d’atenció de l’1·1·2 comptarà, durant el dia 5, amb un equip d’operadors, coordinadors i supervisors compost per 63 persones, mentres que, en una jornada habitual, el servici està atés per 55. El major reforç es realitza en el torn de nit del dia 5, amb 12 persones, enfront de les 9 habituals d’un dia ordinari, concretament un 33 % més.

El Centre de Coordinació d’Emergències (CCE) va emetre, divendres, un avís especial, sobre la base de les previsions de l’AEMET, en què informava d’un episodi de pluges i nevades en la Comunitat Valenciana, que tindria més afecció els dies 4 i 5 de gener, amb la formació de precipitacions en forma de neu en cotes mitjanes i baixes en les serres de la Comunitat Valenciana.

En esta línia, el CCE ha establit, este dilluns, la situació 0 del Procediment d’actuació de nevades en les comarques de Castelló dels Ports i l’Alt Maestrat, a on hi ha carreteres afectades per la neu.

La secretària autonòmica d’Emergències i Interior, Irene Rodríguez, ha indicat que este increment del personal en la sala d’atenció de telefonades es porta a cap per a “oferir un major i millor servici, ateses les circumstàncies excepcionals d’este episodi meteorològic, que coincidix amb la festivitat dels Reis Mags i una major afluència de vehicles en les carreteres valencianes amb el conegut perill d’accidents en les zones d’ombra amb la formació de plaques de neu”.

Irene Rodríguez ha indicat que el Centre de Coordinació d’Emergències, atesa la incertesa d’este episodi, “va difondre l’avís especial als municipis i organismes amb la finalitat d’activar amb antelació els seus plans de protecció civil i protocols d’actuació i establir les mesures preventives oportunes, entre les quals es podrien incloure la cancel·lació, el retard o els canvis d’horaris dels actes relacionats amb la festivitat dels Reis Mags”.

La secretària autonòmica ha recordat que, en cas que les cavalcades dels Reis Mags se celebren per no observar-se perills a causa del temporal, “cal seguir una sèrie de mesures preventives, com evitar les aglomeracions i els carrers estrets, vigilar en tot moment els més menuts, fixar un punt de trobada i que no es baixe a la calçada per a arreplegar caramels, sinó que es respecten les tanques i instruccions dels organitzadors i del personal de seguretat”.

Fecha: 05/01/2026